b'\n_START_ARTICLE_\nJaakko Rahola\n_START_PARAGRAPH_\nJaakko Juhani Rahola (vuoteen 1906 Helenius; 1. kes\xc3\xa4kuuta 1902 M\xc3\xa4ntt\xc3\xa4 \xe2\x80\x93 10. syyskuuta 1973 Helsinki) oli suomalainen laivanrakennuksen asiantuntija, joka toimi Teknillisen korkeakoulun laivanrakennusopin professorina 1941\xe2\x80\x931955, rehtorina 1955\xe2\x80\x931965 sek\xc3\xa4 Suomen kauppa- ja teollisuusministeri\xc3\xb6n kansliap\xc3\xa4\xc3\xa4llikk\xc3\xb6n\xc3\xa4 1965\xe2\x80\x931969. Rahola julkaisi vuonna 1939 merkitt\xc3\xa4v\xc3\xa4n tutkimuksen The judging of stability of ships, jossa h\xc3\xa4n m\xc3\xa4\xc3\xa4ritteli niin sanotun Raholan kriteerin laivojen vakaudelle._NEWLINE_Rahola oli m\xc3\xa4ntt\xc3\xa4l\xc3\xa4isen kauppiaan poika. H\xc3\xa4n kirjoitti ylioppilaaksi Tampereelta vuonna 1920 ja valmistui 1925 diplomi-insin\xc3\xb6\xc3\xb6riksi Teknillisen korkeakoulun koneinsin\xc3\xb6\xc3\xb6riosastolta, p\xc3\xa4\xc3\xa4oppiaineenaan laivanrakennus. H\xc3\xa4n suoritti my\xc3\xb6s merisotatekniikan kurssit Sotakorkeakoulussa ja ty\xc3\xb6skenteli 1925\xe2\x80\x931933 Suomen sotasataman laivanrakennusinsin\xc3\xb6\xc3\xb6rin\xc3\xa4. Sen j\xc3\xa4lkeen Rahola toimi 1933\xe2\x80\x931940 merivoimien esikunnan konstruktiotoimiston ja 1940\xe2\x80\x931944 laivanrakennustoimiston p\xc3\xa4\xc3\xa4llikk\xc3\xb6n\xc3\xa4. Vuonna 1944 h\xc3\xa4n oli v\xc3\xa4h\xc3\xa4n aikaa valtion laivatelakan toimitusjohtajana. Saman vuoden syksyll\xc3\xa4 Rahola nimettiin vastaperustetun Sotakorvausteollisuuden valtuuskunnan (Soteva) laivanrakennustoimiston p\xc3\xa4\xc3\xa4llik\xc3\xb6ksi. Vuosina 1948\xe2\x80\x931950 h\xc3\xa4n oli Sotevan laivanrakennusjohtaja. Tuona aikana rakennettiin 518 sotakorvauksina Neuvostoliittoon toimitettua alusta._NEWLINE_Rahola v\xc3\xa4itteli 1940 tohtoriksi ja seuraavana vuonna h\xc3\xa4net nimitettiin laivanrakennusopin professoriksi Teknilliseen korkeakouluun. Vuodesta 1945 h\xc3\xa4n oli my\xc3\xb6s oppilaitoksen koneinsin\xc3\xb6\xc3\xb6riosaston johtaja, kunnes kohosi 1955 rehtoriksi. Rahola oli 1947\xe2\x80\x931965 my\xc3\xb6s Valtion teknillisen tutkimuslaitoksen (VTT) hallituksen j\xc3\xa4sen. Vuonna 1965 h\xc3\xa4n siirtyi kauppa- ja teollisuusministeri\xc3\xb6n kansliap\xc3\xa4\xc3\xa4llik\xc3\xb6ksi, miss\xc3\xa4 teht\xc3\xa4v\xc3\xa4ss\xc3\xa4 toimi nelj\xc3\xa4 vuotta ennen el\xc3\xa4kkeelle j\xc3\xa4\xc3\xa4mist\xc3\xa4\xc3\xa4n. H\xc3\xa4n edusti virassa perinteist\xc3\xa4 teknist\xc3\xa4 asiantuntemusta._NEWLINE_Raholalla oli lukuisia luottamustoimia. H\xc3\xa4n toimi 1956\xe2\x80\x931962 Tekniikan edist\xc3\xa4miss\xc3\xa4\xc3\xa4ti\xc3\xb6n hallituksen ja 1955\xe2\x80\x931965 Outokumpu Oy:n s\xc3\xa4\xc3\xa4ti\xc3\xb6n hallituksen puheenjohtajana. H\xc3\xa4n kuului 1946\xe2\x80\x931965 Merenkulun s\xc3\xa4\xc3\xa4ti\xc3\xb6n hallitukseen, vuodesta 1954 Valmet Oy:n johtokuntaan, 1955\xe2\x80\x931965 Akateemiseen lautakuntaan, vuodesta 1960 Emil Aaltosen s\xc3\xa4\xc3\xa4ti\xc3\xb6n hallitukseen ja vuodesta 1965 Jenny ja Antti Wihurin rahaston hallitukseen. Rahola oli my\xc3\xb6s 1924\xe2\x80\x931925 Teknillisten ylioppilaiden puheenjohtaja ja 1945\xe2\x80\x931955 inspehtori. Lis\xc3\xa4ksi h\xc3\xa4n kuului Kulosaaren kunnanvaltuustoon vuosina 1937\xe2\x80\x931945._NEWLINE_Rahola oli vuodesta 1926 naimisissa arkkitehti Armas Lindgrenin tytt\xc3\xa4ren Marianna Lindgrenin kanssa. Heid\xc3\xa4n poikansa Jaakko Rahola nuorempi on koonnut verkkoon ruokasanaston Raholan sy\xc3\xb6t\xc3\xa4vi\xc3\xa4 sanoja. Suomen laivaston komentajana ja merenkulkuhallituksen p\xc3\xa4\xc3\xa4johtajana toiminut kontra-amiraali Eero Rahola oli Jaakko Raholan veli, samoin kuin opetusneuvos, osuustoimintaliikkeen vaikuttaja Ilmari Rahola.'